HERRI ADMINISTRAZIO ETA JUSTIZIAKO SAILBURUAK (Erkoreka Gervasio) (EAJ, 2019-02-08):
Eskerrik asko, legebiltzar-buru andrea.
Urruzuno jauna, Legebiltzar honek legealdi honetan egiteke dauden transferentziak direla eta, hartutako erabakiak aipatuz hasi duzu zure interbentzioa. Jaurlaritzak, imajinatuko duzunez, Legebiltzarrak legealdi honetan gai hori dela eta Euskal Autonomia Erkidegoari egin beharreko eskualdaketak direla eta hartu dituen erabakiak ondo ezagutzen ditu, denak ondo erregistratuta ditu, legealdi honetan hartutakoak eta aurreko 10 legealdietan hartutakoak baita ere, asko eta asko esatea zilegi bazait ezker abertzaleen babesik gabe hartutakoak, ezta? Lehen lehendakariak ongi etorria eman dizue politika ekonomikoaren eta industrialaren aldeko jardun honetara, nik ere horretan, eta zintzotasun osoz, ongi etorria ematen dizuet dinamika honetara.
Legegintzaldi honi dagokionez, bestetan ez naiz orain sartuko, nire kontuen arabera zazpi dira nagusiki hartutako erabakiak. Bost materia jakin eta konkretuen eskualdaketari buruzkoak dira, beste bi, ordea, egutegiari buruzkoak. Materia jakin eta konkretuei buruzkoak bost izanik, bi 2017an hartu ziren, bata aireportuei buruzkoa, bestea espetxeei buruzkoa. Beste hirurak 2018an hartu ziren eta hirurak dira Gizarte Segurantzari buruzkoak.
Hortik aparte, egutegiari buruzko eztabaida ere izan da hemen eta egutegiaren inguru eztabaida horrek eman ditu bi akordio; bat apirilaren 12an hartutakoa, bestea zuk orain aipatu duzun ekainaren 28koa. Bietan, egia da, Gobernu zentralari sei hilabeteko epea ematen zitzaion bere lan egutegi bat aurkezteko, baina bigarrenak suposatzen da lehenbizikoa babestu edo desplazatu, bazterrean uzten duela lehenbizikoa Alderdi Popularraren Gobernuari, Rajoyren Gobernuari zuzendutakoa zelako, baina bien bitartean gobernu aldaketa bat gertatu zen Madrilen eta bigarrena bereziki Sánchezen Gobernuari zuzendutakoa delako.
Bietan sei hilabeteko beharra aurreikusten zen eta zuk zeuk hemen ironiaz, edo erdi brometan edo txantxa eginez esan zenuen epea abenduaren 28an agortzen zela, horrek daukan esangura guztiarekin.
Egia da sei hilabeteko kalkulua abuztuari buruz Legebiltzarreko erregelamenduak esaten duena kontuan hartu gabe egin zenuela. Baina ez naiz ni orain Gobernu zentralaren planteamenduak defendatzen jarriko, badituelako berak bere planteamenduak nork defendatu.
Nolanahi ere, zuk orain galdera nagusi bat egiten duzu. Nor da Gobernu zentrala eta nor da Eusko Jaurlaritza, besterik gabe Gizarte Segurantzari buruzko aipamenik ez daukan egutegi bat besterik gabe onartzeko?
Nik hemen ñabardura batzuk egin behar ditut. Besterik gabe esaten duzunean ez dakit zer esan nahi duzun. Baina nik jasotako egutegi horri buruzko aipamena egin nuenean, argi eta garbi esan nuen lehenik eta behin honek ez duela erantzuten guk egindako planteamenduari; ez dituela gure planteamenduak osoan asetzen; guk, Jaurlaritzak lehenik eta gero Legebiltzarrak berak jarritako lehentasunak ez dituela aintzakotzat hartzen. Hori argi eta garbi utzi nuen. Beraz, besterik gabe esaten duzunean ez dakit zertaz ari zaren hain zuzen ere.
Baina hori horrela izanik ere, gure borondatea dela  - gure planteamendua dela -  autogobernuan urratsak ematearen, txikiak edo handiak urratsak ematearena, aurrerapausoak ematearena eta salaketa bai, baina salaketarako behar den denbora besterik ez dugula erabiliko, eta salaketa ez dugula negoziaketarako oztopo bezala erabiliko.
Aurrerapausoak emateko aukera ikusten dugun lekuan, nahiz eta % 100ean egindako proposamenak gure planteamenduak asebete ez, ez diogula muzinik egingo negoziaketarako aukerari, besteak beste, horrelako aukerarik iraganean hain argirik izan ez dugulako, formalki planteatuta behintzat Gobernu zentralaren partetik.
Gero prentsaren irakurketa bat egiten duzu. Ikusten dut titularrak interes handiz irakurtzen eta jarraitzen dituzula, 10 urteetako kontu hori. Prentsako kontuak dira eta prentsak ere planteamenduak eta bere parekotasunak jarri ditzake askatasun osoz. Ez naiz ni horretan sartuko. Ez dakit prentsaren irakurketa bat hona ekartzea funtsezkoa den Gobernuari hau ala bestea aurpegiratzeko.
Baina, nolanahi ere, gauza bat esan dezaket argi eta garbi, nik publikoki esandakoak honen inguruan Madrilgo Gobernuak Eusko Jaurlaritzari bidalitako egutegi proposamenaren inguruan, ez dira inoiz aldatu.
Lehenik eta behin, esan nuen lehen esan dizudana, honek ez duela gure planteamendua asebetetzen guk lehentasunak baditugulako gure gobernu programan eta baita ere koalizio hitzarmenean, eta ez duela asebetetzen.
Bigarrenez, esan nuen baita ere galdetzen didatenean Gobernuak argi ikusten duela eskualdaketak Euskal Autonomia Erkidegoaren oinarrizko araudia den Gernikako Estatutua betetze aldera, argi daukala hori koiunturen arabera ezin daitekeela egon eta, beraz, Gobernu zentralaren konpromiso tinkoa beharko genukeela. Gobernu bat egon edo beste bat egon, partidu batekin ala beste batekin. Hori printzipio moduan esan dut nik nahi moduan eta planteamendu moduan.
Gero galdetu didatenean, baina hori uste duzu posible litzatekeela Gobernuak aldaketa bat badu eta orain dagoen Gobernuaren ordez beste bat baletor, eskumako alderdiak aurrean daudela eta abar? Orduan, planteamendu pragmatikoagoa egin dut eta esan dut horrek zailtasunak izan ditzatekeela. Ez dago ikustea besterik Alderdi Popularrak berak  - ez naiz Vox-ez ari edota Ciudadanos-ez ari -  aste honetan bertan Senatuan egin duen interpelazioaren berri izango duzu, modu sutsuan eta argian irmoan transferentziak egitearen kontra. Beraz, Alderdi Popularra oraindik hain modu nabarmenean ez da agertu, baina orain bera ere horrela agertzen da.
Hori da nik esan izan dudana. Orain arte dena berdin nahiz eta komunikabideetan batzuetan nik esandakoaren zati bat azpimarratu, eta beste batzuetan nik esandako beste zati bat azpimarratu, eta zuk batzuk eta besteak erabili hemen kontraesanean jarriko bagina edo ibiliko bagina bezala. Hori guztia esan izan dut nik neuk behintzat beti honen inguruan balorazio bat egin behar izan dudanean.
Zuk zer nolako irizpideekin jokatu nahi dugun galdetzen duzu. Lehendakariari duela lau hilabete interpelazio bat egin zenion hemen bertan...
...izan dudanean.
Zuk zer-nolako irizpideekin jokatu nahi dugun galdetzen duzu. Lehendakariari duela lau hilabete interpelazio bat egin zenion hemen bertan gai honen inguruan eta planteamendu berdin antzekoa egiten zenion, galdera berdin antzekoa egiten zenion eta, claro, lau hilabetetan Gobernuaren Eusko Jaurlaritzaren planteamendua ez da aldatu eta ez naiz ni orain joango lehendakariak orduan esandakoa aldatzen.
Baina egia da, bai, orduan esandakotik badirela puntu batzuk, nolabait edo beste, planteamendu hura baieztatzeko bide ematen digutenak, bat, bien bitartean interpelazio hura gauzatu eta gaurko egunaren bitartean, bien bitartean bi gauza gertatu dela.
Bat, Bitariko Batzordea batzartu dela eta Bitariko Batzorde horrek eskualdaketa batzuk gauzatu dituela, beraz, eskualdaketa ari garenean ez gabiltza ameskeria hutsetan, egiazko eta posible diren urratsetan eta planteamenduetan gabiltza, horrek erakusten, ematen du posiblea dela transferentzietan aurre egitea eta, beraz, autogobernuan urratsak, txikiak edo handiak, ematen jarraitzea.
Eta bigarrena, beste inoiz gertatu izan ez dena, Eusko Jaurlaritzak jaso duela Gobernuko, Madrileko Gobernutik konpromiso bat, egutegi batekin zehaztu zer-nolako materia, zer-nolako epeen barruan transferitzeko prest dagoen agertuz.
Horrelakorik ez da inoiz gertatu. Nik badakit horrelako planteamenduak ez daukatela segurtasun osoa goitik eta behera osoan bete beteko direnik, baina horrelakorik ez da inoiz gertatu eta ez dut uste negoziaketari ekin baino lehenago, planteamendu ezkorrekin edo negatibismo izurriarekin dena kutsatuko behar dugunik. Ikusiko dugu zein planteamendu egiten diguten eta egiten digutenaren arabera ba jokatuko dugu baita ere.
Lehendakariak, orduan, esandakoa baieztatu behar dut, orduan. Zer-nolako irizpidearekin jokatuko du? Oinak lurrean jarriaz, eta negoziaketa orotan gertatzen den moduan, elkarri aitortuz, elkarri aitormena eginez, errealismoz eta malgutasunez, negoziaketetan jokatu behar den moduan.
Ikusiko dugu bideak zer ematen duen eta noraino heltzen garen. Nik esperientzia badaukat eta badakit hemen itsua izatea eta besterik gabe pentsatzea iragarritakoa osoan beteko dela, fallo bat izan daitekeela ala ametsa izan daitekeela, baina ez gaitezen hasiera hasieratik negoziaketari ekin baino lehenago, gauzaz ilunez margotzen.
Eskerrik asko.